b"\n_START_ARTICLE_\nFichu\n_START_PARAGRAPH_\nFichu (av et fransk ord for '\xc3\xa5 slenge, kaste', uttales omtrent fisj'y) er et kvinnelig motetilbeh\xc3\xb8r p\xc3\xa5 1700- og 1800-tallet. Det var formet som et tynt sjal som dekket brystet og halsen da det var vanlig med kjoler og livstykker med stor utringning (halsutskj\xc3\xa6ring)._NEWLINE_Plagget var opprinnelig et avlangt t\xc3\xb8ystykke, eller et kvadratisk brettet i trekant, som ble lagt rundt halsen og skuldrene. Utover p\xc3\xa5 1800-tallet fikk fichuen ulike fasonger, fra store sjalstyper som dekket skuldrene og ble lagt i kryss over brystet, til smalere krageformer som falt ned langs fronten og ryggen p\xc3\xa5 kjolen. Fichuer ble lagd av lette materialer som batist og silke."